Safaripark Beekse Bergen utawa Taman Safari Beekse Bergen iku sawijining taman safari ing provinsi Brabant Lor, Walanda. Dunungé ana ing antarané kutha Tilburg lan Hilvarenbeek. Para tamu bisa nekani taman iki nganggo mobil lan nyeksèni sato kéwan Afrika. Kebon raja iki sing gedhé dhéwé sa-Benelux, ing kéné ana luwih saka 150 jinis sato kéwan sing diingu, saka kéwan mamalia cilik nganti tekan manuk raksesa. Ing ara-ara amba ana zébra, jerapah, lan manuk kasuwari. Saliyané iku uga ana singa, warak, gajah, lan macan thuthul. Ana sawatara cara kanggo para tamu nekani taman safari iki, mawa mlaku, numpak mobil, numpak bus, lan numpak prau. Wiwit sawatara taun, wong uga bisa niliki taman iki mawa kano.